‘জাতীয় স্বার্থে অগ্রাধিকার’, ট্রাম্পের দাবি না উড়িয়ে বিবৃতি বিদেশমন্ত্রকের!

ওয়েব ডেস্ক : রাশিয়া (Russia) থেকে আর তেল কিনবে না ভারত (India)! বুধবার হোয়াইট হাউস থেকে এমন দাবি করেন মার্কিন প্রেসিডেন্ট ডোনাল্ড ট্রাম্প (Donald Trump)। তিবি আরও দাবি করে বলেছেন, ‘মোদি তাঁকে আশ্বাস দিয়েছেন, রাশিয়া থেকে ভারত তেল কিনবে না।’ এ নিয়ে প্রধানমন্ত্রীকে নরেন্দ্র মোদিকে (Narendra Modi) কটাক্ষ করেছেন বিরোধী দলনেতা। তার পরেই এ নিয়ে এবার ‘ড্যামেজ কন্ট্রোলে’ নামল বিদেশমন্ত্রক (Ministry of External Affairs)। সংক্ষিপ্ত বিবৃতিতে প্রকাশ করা হয়েছে মন্ত্রকের তরফে। সেখানে ট্রাম্পের দাবি না উড়িয়ে বলা হয়েছে, গোটা বিশ্বে তেল নিয়ে একটি অস্থিরতা চলছে। তবে ভারতের গ্রাহকদের স্বার্থরক্ষাই ভারতের ধারাবাহিক অগ্রাধিকার। এটা জাতীয় স্বার্থের গুরুত্বপূর্ণ বিষয়।

বিদেশ মন্ত্রকের (Ministry of External Affairs) তরফে যে বিবৃতি দেওয়া হয়েছে তাতে বলা হয়েছে, ‘ভারত তেল ও গ্যাসের একটি গুরুত্বপূর্ণ আমদানিকারক দেশ। অস্থির জ্বালানি পরিস্থিতিতে ভারতীয় গ্রাহকদের স্বার্থ রক্ষা করা আমাদের ধারাবাহিক অগ্রাধিকার। আমাদের আমদানি নীতি সম্পূর্ণরূপে এই উদ্দেশ্য দ্বারা পরিচালিত হয়।’

আরও খবর : ফিনাইল খেয়ে গণ আত্মহত্যার চেষ্টা ২৫ জন রূপান্তরকামীর

সঙ্গে লেখা হয়েছে, ‘স্থিতিশীল জ্বালানি মূল্য এবং সুরক্ষিত সরবরাহ নিশ্চিত করা আমাদের জ্বালানি নীতির দুটি লক্ষ্য। এর মধ্যে বাজারের পরিস্থিতি অনুযায়ী আমাদের জ্বালানি উৎসের প্রসার এবং বৈচিত্র্য আনা অন্তর্ভুক্ত। মার্কিন যুক্তরাষ্ট্রের ক্ষেত্রে, আমরা বহু বছর ধরে আমাদের জ্বালানি সংগ্রহ বাড়ানোর চেষ্টা করছি। গত দশকে এই প্রচেষ্টা ধীরে ধীরে এগিয়ে চলেছে। বর্তমান প্রশাসন ভারতের সঙ্গে জ্বালানি সহযোগিতা আরও গভীর করার আগ্রহ দেখিয়েছে। এ বিষয়ে আলোচনা চলছে।’

Our response to media queries on comments on India’s energy sourcing
https://t.co/BTFl2HQUab pic.twitter.com/r76rjJuC7A

— Randhir Jaiswal (@MEAIndia) October 16, 2025

এর পরেই প্রশ্ন উঠছে, ট্রাম্পের (Trump) দাবি নিয়ে কেন কিছু বলা হল না বিবৃতিতে? তাহলে কি ফোন করে ট্রাম্পকে সত্যি রাশিয়া থেকে তেল না কেনার কথা বলেছেন মোদি? রাহুল গান্ধী বলেছেন ‘ট্রাম্পকে ভয় পান মোদি’, তাহলে কী সত্যিই ‘ভয়’ পেয়ে রাশিয়া থেকে তেল কেনার সিন্ধান্ত থেকে পিছু হটছে মোদি সরকার? উঠছে প্রশ্ন।